Vážení poslanci, vážené poslankyne,

v súvislosti s konaním zajtrajšieho neplánovaného (mimoriadneho) mestského zastupiteľstva sa objavilo z vašej strany viacero otázok, na ktoré by som vám teraz rád odpovedal a bližšie ozrejmil podrobnosti.

Chápem, že sa všetci nachádzame v zložitej situácii a mnohí z vás sa obávajú prísť do kontaktu s ďalšími ľuďmi. Rozumiem, že mnohí z vás by boli radšej, keby sme v štvrtok boli niekde inde ako v zasadačke magistrátu mesta Košice. Aj ja mám rodinu. Každý deň vrátane víkendov pracujem priamo v budove magistrátu, stretávam sa s desiatkami ľudí a koordinujem rokovania Krízového štábu mesta. Aj ja každé ráno zápasím s tým, aby som nepodcenil a vykonal všetky potrebné kroky a neohrozil mojich blízkych.

Našim poslaním je však riadiť toto mesto a v tejto zložitej situácii je potrebné urobiť rozhodnutia a odsúhlasiť dôležité zmeny rozpočtu a ďalšie body, ktoré pomôžu zmierniť dopady šírenia koronavírusu na všetkých Košičanov.

Chcem vás však ubezpečiť, že na zajtrajší rokovací deň sme nič nepodcenili a pri príprave rokovania zastupiteľstva sme do úvahy zobrali všetky pripomienky a odporúčania Regionálneho úradu verejného zdravotníctva v Košiciach. S jeho vedením sme denno-denne v kontakte a spolu sme konzultovali aj opatrenia k rokovaniu mestského zastupiteľstva.

Na základe ich odporúčaní sme zaviedli viaceré zdravotné a bezpečnostné opatrenia. Určili sme jediný možný vstup do budovy, poslancom nad 50 rokov poskytneme bezplatne respirátory a prvýkrát v histórii bude mať každý z nás vlastný mikrofón. Zabezpečili sme dezinfekciu priestorov a ovzdušia v rokovacej sále antibakteriálnym biocídnym roztokom, meranie telesnej teploty pred vstupom do budovy, znížili sme kapacitu rokovacej sály a prijali aj viaceré ďalšie opatrenia, ktoré nájdete v prílohe môjho listu.

Verejná služba je aj o obetách a teraz nastala taká chvíľa. Nemá zmysel teraz špekulovať o tom, či je potrebné sa v štvrtok stretávať alebo nie. Musíme urobiť všetko preto, aby sme ochránili tých najzraniteľnejších z nás. Pre seniorov sme pripravili také opatrenia, aby sme čo najviac znížili ich pohyb po meste. V pondelok sme vám poslali pozvánku spolu s jednotlivými bodmi, o ktorých budeme rokovať.

Jedným z doplňujúcich návrhov, ktorý dnes ráno pripravilo Sociálne odd. mesta a ktoré vám chcem teraz priblížiť, je aby  v období platnosti mimoriadnych opatrení v súvislosti s koronavírusom sme zvýšili hranice dôchodku zo 415 na 450 eur pre priznanie finančného príspevku vo výške 1 euro na stravovanie dôchodcov od 1. apríla do 30. júna 2020 (viac v prílohe).

Prosím vás, aby ste aj v mene svojich voličov prišli na zajtrajšie rokovanie. Máme na ňom možnosť urobiť a schváliť mnoho užitočných vecí, ktoré pomôžu Košičanom. V štvrtok budeme dôležití ako záchranári, zdravotníci a všetci ďalší, ktorí 24 hodín denne bojujú v prvej línii aj za ostatných, aby minimalizovali dôsledky šíreniu koronavírusu.

Verím, že zajtra prídete na zastupiteľstvo a v konštruktívnej atmosfére prejednáme všetko, čo máme. Keďže RÚVZ odporučilo vedeniu mesta, aby zastupiteľstvo trvalo maximálne 45 minút, zostáva mi dúfať, že sa zmestíme do tohto časového rámca.

Vopred vám ďakujem

Jaroslav Polaček, primátor